পুঁজিবাদ মুনাফা বোঝে, মুনাফা ছাড়া আর কিছু বোঝে না। মুনাফার লিপ্সায় সে মনুষ্যত্বকে পদদলিত করে। পুঁজিবাদ যুদ্ধ বাধায়; ছোটখাটো যুদ্ধ এবং বিশ্বমাপের যুদ্ধ। একটি নয়, দুই-দুইটি বিশ্বযুদ্ধ সে ইতিমধ্যেই বাধিয়ে সেরেছে। তার মহোৎসাহ মারণাস্ত্র তৈরিতে এবং মাদকের ব্যবসাতে। দ্বিতীয় বিশ্বযুদ্ধ যখন শেষ পুঁজিবাদী আমেরিকা তখন তার সদ্য-উদ্ভাবিত আণবিক বোমা নিক্ষেপ করেছে হিরোশিমা ও নাগাসাকিতে। নিহত হয়েছে হাজার হাজার নিরপরাধ মানুষ, পঙ্গু হয়েছে লাখ লাখ। আমেরিকার উদ্দেশ্যটা কী ছিল? মূল উদ্দেশ্য ভয় দেখানো। তা ভয় দেখাবে কাকে? পুঁজিবাদী জার্মানি ও জাপান তো তখন আর রণক্ষেত্রে নেই। ভয় দেখিয়েছে সমাজতন্ত্রী সোভিয়েট রাশিয়াকে। যে-রাশিয়া ততদিনে বুকেপিঠে ঠেলে হটিয়ে দিয়েছে পুঁজিবাদীদের শিরোমণি ফ্যাসিস্ট নাৎসিদেরকে, সেই রাশিয়াকে। আমেরিকা ভয় দেখিয়েছে তার আপাত-মিত্র কিন্তু সম্ভাব্য-শত্রম্ন অপরাপর পুঁজিবাদী শক্তিগুলোকেও। ক্ষতি যা হবার সবটাই হয়েছে নিরীহ মানুষের।